陆游
寄酬曾学士学宛陵先生体比得书云所寓广教僧
庭中下乾鹊，门外传远书，小印红屈蟠，两端黄蜡涂。
开缄展矮纸，滑细疑卵肤。
首言劳良苦，後问逮妻孥，中间勉以仕，语意极勤渠。
字如老瘠竹，墨淡行疏疏。
诗如古鼎篆，可爱不可摹。
快读醒人意，垢痒逢爬梳。
细读味益长，炙毂出膏腴。
行吟坐卧看，废食至日晡。
想见落笔时，万象听指呼。
亦知题诗处，绿井石发麤。
公闲计有客，煎茶置风炉。
倘公无客时，濯缨亦足娱。
井名本季疵。
思人理岂无。
居然及贱子，媿谢恩意殊。
几时得从公，旧学锄荒芜。
古文讲声形，误字辨鲁鱼。
时时酌井泉，露芽奉瓢盂。
不知公许否？因风报何如。